Dissabte se celebra la gala de lliurament de premis del Festival Novembre
23 de novembre 2018

![](/media/3jjdji2y/43_c_novembre_01.jpg)  
  

El jurat del V Festival de Curtmetratges Negres Novembre Negre 2018 ja té seleccionats els quatre curtmetratges que finalment competiran en l'última ronda del concurs, així com el guanyador del Premi del Jurat. Dels quatre curtmetratges seleccionats eixirà el guanyador del Premi del Públic. La selecció ha sigut àrdua atés que s'han presentat 87 treballs d'un total de 13 nacionalitats diferents. El guanyador, per tant, és el curtmetratge _La Guarida_, un treball del director barceloní Iago de Soto. El curt, que es porta el premi dotat de 600 euros, ha passat per multitud de festivals de cinema, com Sitges, Sant Sebastià, Saragossa, el Norcturna Madrid, etc.

  

Els altres treballs que competixen al premi del Públic són _El mal amor,_ de Sergio González-Román; _Un juego de niños,_ de Sergio Abenia; _El Rebaño_, de Luis Ortí; i _Niña de trapo_, de Roberto Montalbo. La projecció d'estos quatre curts i el premi del Públic es lliuraran en la gala dels Premis Novembre Negre 2018, que tindrà lloc dissabte que ve a partir de les 17 hores en el Casal Jove del Port de Sagunt. També es lliurarà el premi al millor curtmetratge local, Historia de un asesinato premeditado, a càrrec de la realitzadora local Paula Ortiz Anquela. En la gala, a més, es farà lliurament de la resta de concursos del Festival Novembre Negre, com el de microrrelats IES en el qual han participat 17 estudiants de secundària dels centres locals, i el d'escriptura ràpida. El primer premi de microrrelats l’ha aconseguit Elena Gualda (de l'IES Camp de Morvedre), el segon per a Carla Redón (IES Camp de Morvedre) i el tercer premi per a Ángela Herranz (també de l'IES Camp de Morvedre). El primer premi de la III edició de Relats Ràpids és per a Aurora Rapún.

  

Des de l'organització han valorat molt positivament el nombre de curtmetratges i de treballs escrits presentats. Destaca la quantitat de pel·lícules apuntades, la mateixa que l'any passat, 87, dins d'un concurs dirigit a jóvens realitzadors d'entre 16 i 35 anys.

  

Segons explica el regidor de Joventut, Guillermo Sampedro, “**hi ha motius per a estar molt contents amb la participació en esta edició ja que, al llarg de les dates en les quals la inscripció ha estat oberta, prop d'un centenar d'obres cinematogràfiques han sigut apuntades per a concursar en l'edició d'enguany. Un registre que, lògicament, reforça esta peça important de la Mostra del Novembre Negre. En total concursen en el festival 87 curtmetratges, una vegada s'han visionat tots i descartat aquells que no tenien res a veure amb la temàtica del gènere negre. Esta xifra és similar a l'any passat i l'anterior, amb un festival ja consolidat i internacionalitzat i que cada any va a més**”.

  

Per a completar la programació del Novembre Negre d'esta setmana, destaca l'apartat dedicat al còmic. Comptarem amb la presència de Mikel Santos _Belatz_, guionista i dibuixant d'una novel·la gràfica sobre el falsificador Lucio Urtubia.

  

Amb ell xarrarem sobre este treball i la seua relació amb Lucio, aquí va entrevistar durant huitanta hores, i el resultat de les quals ha sigut _El Tesoro de Lucio_, publicat per Txalaparta Editorial. Més que un teòric, Lucio Urtubia és, abans de res, un home d'acció. La seua vida ha sigut una lluita constant i, en contra del que pensen moltes persones, eixe és el seu llegat, el tresor de Lucio. Basant-se en interminables xarrades i entrevistes amb l'anarquista navarrés, _Belatz_ recrea amb nitidesa i minuciositat les accions, llocs, personatges, successos i atmosferes que han marcat la vida de Lucio. Convertit ja en el seu biògraf oficial, l'il·lustrador pamplonés ens narra les seues vivències més conegudes i les aventures més desconegudes: la seua infància en Cascante, les primeres expropiacions de bancs, la forma d’escapar-se de la policia, qüestions familiars i personals, la coneguda negociació amb el Citibank, les formes de passar la frontera… Tot, o quasi tot, queda reflectit en estes pàgines plenes d'acció, perquè, com ens recorda este anarquista irreductible, “**un revolucionari que no fa res és com un capellà**”. Divendres 23 a les 19:15 hores en la llibreria El Puerto.

  

Les activitats del divendres del festival es completen amb el tradicional Sopar Carvalho com a homenatge a Manuel Vázquez Montalbán. De nou el restaurant Candela acollirà esta activitat, el divendres 23 de novembre. Els tiquets podran adquirir-se en la llibreria El Puerto, llibreria Arquege i la llibreria Tres en Ratlla al preu de 30 euros. El menú estarà disponible a principis de novembre en la web de la Mostra: www.novembrenegre.es.

  

Quant a la programació cinematogràfica del festival, destaca la projecció de _Detroit_ (divendres 19 h), la matinal infantil amb _Sherlock Gnomes_ (dissabte 24N a les 11.30 en el Casal Jove), _La chica de la niebla_ (Dissabte 19h), i _La novia vestía de negro_ (diumenge, 19h en el centre Mario Monreal).

  

​  

*   [](http://www.facebook.com/sharer.php?u=https://aytosagunto.es/va/actualitat/dissabte-se-celebra-la-gala-de-lliurament-de-premis-del-festival-novembre/ "Facebook")
*   [](http://twitter.com/share?url=https://aytosagunto.es/va/actualitat/dissabte-se-celebra-la-gala-de-lliurament-de-premis-del-festival-novembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dissabte-se-celebra-la-gala-de-lliurament-de-premis-del-festival-novembre/ "Linked In")
*   [](mailto:?body=https://aytosagunto.es/va/actualitat/dissabte-se-celebra-la-gala-de-lliurament-de-premis-del-festival-novembre/)